2. ΑΝΑΓΚ. ΝΟΜΟΣ υπ’ αριθ. 2022 της 14/17 Οκτ. 1939 Περί εμπορίας και διαθέσεως θείου, θειϊκού χαλκού και άλλων ειδών. Άρθρ.1-4.-(Προσωρινής ισχύος). Άρθρ.5.-Εφεξής η προμήθεια θείου και θειϊκού χαλκού ως και η διάθεσις και εμπορία αυτών δια τας ανάγκας της σταφιδοπαραγωγής, αμπελουργίας και οιουδήποτε άλλου είδους καλλιεργείας εν γένει ανήκει αποκλειστικώς και μόνον εις την Αγροτικήν Τράπεζαν της Ελλάδος συμφώνως προς τας διατάξεις του παρόντος Νόμου. «Επιτρέπεται η προμήθεια εκ του εξωτερικού, μετά προηγουμένην άδειαν του Υπουργού της Εθνικής Οικονομίας, θείου και θειϊκού χαλκού υπό βιομηχανιών και βιοτεχνιών, προς αποκλειστικήν των χρήσιν, εφ’ όσον τα είδη ταύτα χρησιμοποιούνται ως πρώτη ή βοηθητική ύλη προς παραγωγήν των προϊόντων αυτών. Δύναται όμως ο Υπουργός της Εθνικής Οικονομίας να επιτρέπη εκάστοτε εις την Αγροτικήν Τράπεζαν της Ελλάδος όπως ικανοποιή τας ανάγκας των ανωτέρω βιομηχανιών ή βιοτεχνιών εκ των αποθεμάτων αυτής θείου και θειϊκού χαλκού». Το β΄ εδάφιον του άρθρ. 5 προσετέθη υπό του άρθρ. 2 Α.Ν. 2083/1939. Με το άρθρο μόνο του Π.Δ. 603/28 Νοεμ.-18 Δεκ. 1985 (ΦΕΚ Α΄ 214) ορίστηκε ότι «Καταργείται, σε συμμόρφωση προς τις διατάξεις του άρθρ. 40 παρ. 1 της συνθήκης προσχωρήσεως της Ελλάδος στις Ευρωπαϊκές Κοινότητες, το αποκλειστικό δικαίωμα για την προμήθεια, διάθεση και εμπορία του θείου που έχει η Αγροτική Τράπεζα της Ελλάδος σύμφωνα με το άρθρ. 5 του Α.Ν. 2022/1939 (ΦΕΚ 443/17.10.1939/ τ.Α), όπως τροποποιήθηκε και συμπληρώθηκε από τον Α.Ν. 2083/1939 (ΦΕΚ 493/17.11. 1939/τ.Α)». Άρθρ.6.-Αι διατάξεις του παρόντος Νόμου δύνανται δι’ αποφάσεων του Υπουργικού Συμβουλίου εκδιδομένων προτάσει του επί της Εθνικής Οικονομίας Υπουργού και δημοσιευομένων εις την Εφημερίδα της Κυβερνήσεως, να επεκτείνωνται και επί άλλων ειδών, της προμηθείας και διαθέσεως τούτων ανατιθεμένης εις την Αγροτικήν Τράπεζαν της Ελλάδος ή εις έτερον Οργανισμόν Δημοσίου Δικαίου. Άρθρ.7.-Ο τρόπος και η τιμή διαθέσεως υπό της Αγροτικής Τραπέζης της Ελλάδος των κατά τον παρόντα Νόμον συγκεντρουμένων ειδών ως και των εφεξής προμηθευομένων υπό ταύτης ομοίων ειδών και πάσα άλλη λεπτομέρεια δια την εφαρμογήν του παρόντος Νόμου καθορίζονται δι’ αποφάσεων του επί της Εθνικής Οικονομίας Υπουργού, δημοσιευομένων εις την Εφημερίδα της Κυβερνήσεως. Άρθρ.8.-Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. Με το Π.Δ. 342/24 Αυγ.-8 Σεπτ. 1983 (ΦΕΚ Α΄ 120) καταργήθηκε το αποκλειστικό δικαίωμα για την προμήθεια, διάθεση και εμπορία του θειϊκού χαλκού, που είχε η Αγροτική Τράπεζα της Ελλάδος, σύμφωνα με τις διατάξεις του άνω Α.Ν. 2022/1939. 